Midt-Telemark (kommune)

Midt-Telemark er en kommune i Telemark. Den ble opprettet 1. januar 2020 gjennom en sammenslåing av de tidligere kommunene Bø og Sauherad. Kommunen har Bø som administrasjonssenter og grenser til kommunene Skien, Nome, Notodden, Hjartdal, Seljord og Kviteseid. Midt-Telemark har et variert næringsliv, med blant annet landbruk, reiseliv og utdanning som viktige sektorer. Universitetet i Sørøst-Norge har campus i kommunen.

 Bakgrunn 
Kommunen består av bygdene og de tidligere kommunene Bø og Sauherad. Midt-Telemark kommune ligger i det større distriktet Midt-Telemark som også omfatter Nome kommune. Midt-Telemark kommune og Nome kommune samarbeider gjennom regionrådet Midt-Telemarkrådet.

 Sammenslåing av flere kommuner 
I forbindelse med kommunereformen av 2014 anbefalte fylkesmannen i Telemark at kommunene Bø, Sauherad og Nome slo seg sammen til én stor regionkommune. De tre kommunene er sammenfallende med regionen Midt-Telemark, et av Telemarks tradisjonelle distrikter, og samarbeider allerede gjennom regionrådet Midt-Telemarkrådet. Kommunene startet deretter en utredningsprosess med sikte på sammenslåing. I folkeavstemning om kommunesammenslåingen stemte 52 % i Bø mot og 47 % for; 55,6 % i Nome stemte mot og 43,3 % for. Sauherad kommune gjennomførte en opinionsundersøkelse som viste et flertall på 60 % for sammenslåing. I etterkant av folkeavstemningen trakk Nome kommune seg fra samtalene om sammenslåing, mens Bø og Sauherad valgte å fortsette samtalene. 16. juni 2016 vedtok kommunestyrene i Bø og Sauherad å slå sammen kommunene, etter et enstemmig vedtak i Sauherad og en delt avstemning i Bø.

Lunde, den ene av de to kommunene som ble slått sammen til Nome i 1964, var frem til 1867 en del av Bø kommune.Lunde – tidligere kommune, Store norske leksikon

 Navnet 
Den 20. august 2017 vedtok kommunestyrene i Bø og Sauherad i et felles møte at den sammenslåtte kommunen skulle ha navnet Midt-Telemark kommune. Navnet er hentet fra den større regionen Midt-Telemark, som er et av Telemarks tradisjonelle distrikter. Den nye kommunen omfatter kun en del av det tradisjonelle distriktet; kommunen som står utenfor er Nome, som er Midt-Telemarks største i både areal og folketall. Midt-Telemark hadde også vært arbeidstittelen på den fremtidige kommunen mens også Nome deltok i utredningsprosessen.

Kommunene Bø og Sauherad ble slått sammen i 2020, og tok distriktsnavnet Midt-Telemark som kommunenavn utfra et ønske om at resten av distriktet, Nome, senere skal bli del av kommunen. En sammenslåing av Bø, Sauherad og Nome var anbefalt av fylkesmannen. Politikerne i Bø og Sauherad ga uttrykk for at de valgte navnet utfra et håp at Nome vil bli en del av kommunen en gang i fremtiden. 

 Geografi 
Midt-Telemark kommune består av to bygder og tidligere kommuner, Bø og Sauherad. Disse består av en blanding av tettstedsbebyggelse, gårdsbebyggelse, landsbruksarealer og naturområder, herunder skog og fjell. Det viktigste tettstedet er Bø sentrum, som er kommunesenteret. Bygdene Bø og Sauherad omfatter begge en rekke grender.

Midt-Telemark kommune grenser til kommunene Kviteseid og Seljord i vest, Notodden i nord, Kongsberg i øst, og Skien og Nome i sør. Kommunens høyeste punkt er der kommunene Notodden, Seljord og Midt-Telemark møtes like øst for toppunktet på Jøronnatten. Grensepunktet ligger 1273,46 moh, mens toppunktet er 1276 moh. 

 Kommunevåpen 
20. august 2017 vedtok kommunestyrene i Bø og Sauherad i et felles møte at den sammenslåtte kommunens våpen vil være tre gullfeler på blå bakgrunn. Gullfelene er hentet fra Bøs våpen som har tre gullfeler på rød bakgrunn; motivet viser til Bøs rike kulturtradisjoner innen blant annet norsk folkemusikk og felebygging. Både Sauherads og Nomes kommunevåpen har blå som eneste «farge» (i kombinasjon med hhv. «metallene» gull og sølv).

 Politikk 
 Kommunestyrevalget 2023 

 Kommunestyrevalget 2019 

 Referanser 

 Eksterne lenker